2025  METŲ AIŠKINAMASIS RAŠTAS PRIE FINANSINIŲ ATASKAITŲ
                                       2026 m.  kovo  4  d. 
Kiduliai
I. BENDROJI DALIS
        VšĮ Kidulių ambulatorija yra Lietuvos nacionalinės sveikatos sistemos iš Šakių rajono savivaldybės turto ir lėšų įsteigta viešoji asmens sveikatos priežiūros ne pelno siekianti įstaiga, teikianti sveikatos priežiūros paslaugas pagal sutartis su Teritorine ligonių kasa ir kitais užsakovais.
        Įstaiga savo veikloje vadovaujasi LR Konstitucija, Sveikatos priežiūros įstaigų, Viešųjų įstaigų, Sveikatos draudimo ir kitais įstatymais bei teisės aktais, o taip pat įstatais. Įmonės kodas 190810987. Įstaigos ūkiniai metai sutampa su kalendoriniais.
       Įstaiga yra juridinis asmuo, ne pelno siekianti viešoji įstaiga, turinti ūkinį, finansinį, organizacinį ir teisinį savarankiškumą, savo antspaudą, sąskaitą banke. Įstaigos buveinė yra  Nemuno g. 61A, Kiduliai, Šakių raj. Įstaigos veikla neterminuota.
        Pagrindinis įstaigos veiklos tikslas – gerinti Lietuvos gyventojų sveikatą, mažinti jų sergamumą, kokybiškai bei kvalifikuotai teikti medicinos paslaugas. Siekdama įvykdyti veiklos tikslus įstaiga teikia pirminio lygio ambulatorines sveikatos priežiūros paslaugas.
        Pagrindinės veiklos pajamas sudaro pajamos už teikiamas medicinos paslaugas pagal su Teritorine ligonių kasa iš anksto pasirašytas sutartis, be to, dalis pajamų gaunama už medicinos paslaugas, apmokamas atskirų fizinių bei juridinių asmenų, labdaros ir paramos lėšos. 
 Įstaigos dalininkai yra Šakių rajono savivaldybės taryba. Dalininkų įnašų vertė  2025-12-31 sudarė 
2239,- Eur.

        Įstaigoje per ataskaitinių metų pabaigoje dirbo 12 darbuotojų.  
        VšĮ Kidulių ambulatorija neturi kontroliuojamų ir asocijuotųjų subjektų. 
        Teisinių ginčų ir jų sprendimų, kurie gali turėti įtakos finansinėms ataskaitoms neturime.
        Svarbios sąlygos, kurios gali paveikti tolimesnę ambulatorijos veiklą, yra prisirašiusių gyventojų mažėjimas, nes didelis mirtingumas ir mažas gimstamumas. Taip pat mažėja gyventojų skaičius kaimo vietovėse.
        Viešosios įstaigos Kidulių ambulatorijos sudarytos žemesnio lygio finansinės ataskaitos teikiamos už 2025 metus. Finansinių ataskaitų rinkinys sudarytas pagal 2025 metų gruodžio 31 dienos duomenis.
        Finansinėse ataskaitose pateikiami duomenys išreikšti Lietuvos Respublikos piniginiais vienetais – eurais.
        Įstaigoje finansinė apskaita tvarkoma kompiuterizuotai, naudojant programas „Finas“ ir Finalga“.
II. APSKAITOS POLITIKA
        2025 m. VšĮ Kidulių ambulatorija, tvarkydama finansinę apskaitą ir sudarydama finansinių ataskaitų rinkinį , vadovaujasi šiais teisės aktais, įskaitant jų pakeitimus:
1.
Lietuvos Respublikos finansinės apskaitos įstatymu.   
2.
Lietuvos Respublikos viešojo sektoriaus atskaitomybės įstatymu. 
3.
Viešojo sektoriaus apskaitos ir finansinės atskaitomybės standartais (VSAFAS).
4. 
Lietuvos Respublikos viešųjų įstaigų įstatymu .
         5. 
Lietuvos Respublikos Viešųjų sveikatos priežiūros įstaigų įstatymu.
         6.   Lietuvos Respublikos Vyriausybės 2022 m. birželio 15 d. nutarimu Nr. 630 patvirtintomis Inventorizacijos taisyklėmis. 
Remiantis minėtais teises aktais yra parengta vyriausiojo gydytojo 2012-07-16 d. įsakymu Nr. V-17 patvirtinta finansinės apskaitos tvarka. 
        Finansinė apskaita tvarkoma ir finansinė atskaitomybė sudaroma vadovaujantis šiais privalomais bendraisiais apskaitos principais (nustatytais Lietuvos Respublikos viešojo sektoriaus atskaitomybės įstatyme):
        1. Subjekto principas. Pagal šį principą laikoma, kad kiekvienas ūkio subjektas yra atskiras apskaitos vienetas. Ūkio subjekto turtas yra atskiras nuo jos savininkų turto ar įsipareigojimų.
        2. Veiklos tęstinumo principas. Pagal šį principą daroma prielaida, kad ūkio subjektas veiks neribotą laikotarpį ir galės įgyvendinti visus savo tikslus, bei įvykdyti įsipareigojimus.
        3. Periodiškumo principas. Nors ūkio subjekto veikla neribota, ji skirstoma į tam tikrus laikotarpius.
        4. Pastovumo principas. Ūkio subjekto apskaitos politika turi būti pastovi ir negali būti keičiama pakankamai ilgą laiką. Šis principas nedraudžia esant būtinumui keisti apskaitos tvarką.
        5. Piniginio mato principas. Viešojo sektoriaus subjekto  turtas, finansavimo sumos ir įsipareigojimai ataskaitose rodomi pinigine išraiška. Pagrindinė valiuta – eurai. 
        6. Kaupimo principas. Pajamos registruojamos tada, kai jos uždirbamos, o sąnaudos jų susidarymo metu, neatsižvelgiant į pinigų gavimą ir išmokėjimą. Išlaidos, kurios yra patirtos, tačiau nesitikima, kad jos ateityje uždirbs pajamų yra pripažįstamos sąnaudomis tuo ataskaitiniu laikotarpiu kai jos susidarė.
        7. Palyginimo principas. Finansinėse ataskaitose turi būti pateikiami ataskaitinių ir praėjusių mažiausiai vienų finansinių metų duomenys. Pajamos, uždirbtos per ataskaitinį laikotarpį, siejamos su sąnaudomis, patirtomis uždirbant tas pajamas. Finansinės ataskaitos turi būti parengtos taip, kad jų vartotojai galėtų palyginti jose pateiktus duomenis su kitų ataskaitinių laikotarpių bei kitų viešojo sektoriaus subjektų finansinėse ataskaitose pateiktais duomenimis ir teisingai įvertinti viešojo sektoriaus subjekto finansinės būklės pokyčius.
        8. Atsargumo principas. Ūkio subjektas pasirenka tokius apskaitos principus, pagal kuriuos jo turto vertė nebūtų nepagrįstai sumažinta arba padidinta.
        9. Neutralumo principas. Finansinės atskaitomybės informacija turi būti pateikiama nešališkai. Informacijos pateikimo principai neturi priklausyti nuo norimo gauti rezultato. 

        10. Turinio viršenybės prieš formą principas. Ūkinės operacijos ir įvykiai turi būti registruojami apskaitoje ir parodomi finansinėje atskaitomybėje ne tik pagal jų teisinę formą, bet ir pagal ekonominę prasmę.
       11.  Pinigų principas. Viešojo sektoriaus subjekto išlaidos pripažįstamos tada, kada išmokami pinigai, o pajamos pripažįstamos tada, kada gaunami pinigai.

      12. Piniginio mato principas reiškia, kad visas viešojo sektoriaus subjekto turtas, finansavimo sumos ir įsipareigojimai ataskaitose rodomi pinigine išraiška.

         Apskaitos politikos, apskaitinių  įverčių keitimo ir klaidų taisymo nebuvo.
Nematerialusis turtas
        Nematerialusis turtas apskaitomas vadovaujantis apskaitos principais ir taisyklėmis, nustatytais 13-ajame VSAFAS „Nematerialusis turtas“. Nematerialiojo turto nuvertėjimo apskaičiavimo apskaitos metodai ir taisyklės 22-ajame VSAFAS „Turto nuvertėjimas“. Nematerialusis  turtas apskaitoje pripažįstamas įsigijimo savikaina, o ataskaitose rodomas likutine verte. Nematerialiojo turto likutinė vertė – suma, apskaičiuojama prie nematerialiojo turto įsigijimo savikainos pridedant arba iš jos atimant visas nematerialiojo turto vertės pokyčių sumas ir atimant sukauptą amortizacijos sumą. Nematerialiojo turto amortizacija skaičiuojama taikant tiesiogiai proporcingą amortizacijos skaičiavimo metodą. 
        Nustatyta nematerialaus ilgalaikio turto minimali įsigijimo vertė – 500,- Eur, naudingo tarnavimo laikas – 3 metai (programinė įranga ir jos licencijos).
Nematerialiojo turto, kuris yra visiškai nudėvėtas, tačiau vis dar naudojamas veikloje, įsigijimo savikaina – 820,03 Eur.

        Įstaigoje  nėra nenaudojamo, bet nenurašyto nematerialiojo turto. 
Ilgalaikis materialusis turtas

        Ilgalaikis materialusis turtas apskaitomas vadovaujantis apskaitos principais ir taisyklėmis, nustatytais 12-ajame VSAFAS „Ilgalaikis materialusis turtas“, ilgalaikio materialiojo turto nuvertėjimo apskaičiavimo ir apskaitos metodai ir taisyklės 22-ajame VSAFAS „Turto nuvertėjimas“. Ilgalaikis materialusis turtas apskaitoje pripažįstamas įsigijimo savikaina, o ataskaitose rodomas likutine verte. Ilgalaikio materialiojo turto likutinė vertė – suma, apskaičiuojama prie ilgalaikio materialiojo turto įsigijimo savikainos pridedant arba iš jos atimant visas ilgalaikio materialiojo turto vertės pokyčių sumas ir atimant sukauptą nusidėvėjimo sumą.
        Ilgalaikis materialusis turtas apskaitomas taikant tiesiogiai proporcingą nusidėvėjimo skaičiavimo metodą. Nudėvimoji vertė nuosekliai paskirstoma per visą naudingo tarnavimo laiką.
Minimali materialiojo ilgalaikio turto vertė yra 750,- Eur. 
        Ilgalaikio  turto nusidėvėjimo normatyvai įstaigoje patvirtinti vyriausiojo gydytojo 2024 m. gegužės 22 d. įsakymu Nr. V-16 „Dėl ilgalaikio turto nusidėvėjimo (amortizacijos) ekonominių normatyvų patvirtinimo“.
Nustatytos šios ilgalaikio turto grupės, naudingo tarnavimo laikas:
Pastatai – 75 metai;
Mašinos ir įrengimai – nuo 8 iki 14 metų;
Transporto priemonės – 10 metų;
Baldai, biuro įranga ir kitas ilgalaikis turtas – nuo 5 iki 7 metų.  
Įstaigoje nėra nenaudojamo , bet nenurašyto materialiojo turto.
Atsargos

        Atsargos apskaitomos vadovaujantis apskaitos principais ir taisyklėmis, nustatytais 8 VSAFAS „Atsargos“. Tai turtas, kurį ambulatorija sunaudoja per vienerius metus pajamoms uždirbti bei viešosioms paslaugoms teikti. Ambulatorija naudoja tik „Medžiagos, žaliavos ir ūkinis inventorius‘‘ grupės sąskaitas. Pirminio pripažinimo metu atsargos įvertinamos įsigijimo savikaina, o sudarant finansines ataskaitas – įsigijimo ar pasigaminimo savikaina ar grynąja realizavimo verte, atsižvelgiant į tai , kuri iš jų mažesnė. Atsargos apskaitomos taikant FIFO metodą. 
        Prie atsargų priskiriamas neatiduotas naudoti ūkinis, medicinos ir kitas  inventorius. Atiduoto naudoti inventoriaus vertė iš karto įtraukiama į sąnaudas. Naudojamo inventoriaus  apskaita  tvarkoma nebalansinėse sąskaitose kiekine ir vertine išraiška.
Finansinis turtas

        Finansinis turtas apskaitomas vadovaujantis apskaitos principais ir taisyklėmis nustatytais 17-ajame VSAFAS „Finansinis turtas ir finansiniai įsipareigojimai.“
Ilgalaikio finansinio turto įstaiga neturi.
Prie trumpalaikio finansinio turto priskiriama:
· trumpalaikės investicijos;
· išankstiniai apmokėjimai;
· per vienus metus gautinos sumos;
· pinigai ir jų ekvivalentai;
· kitas trumpalaikis finansinis turtas.
Gautinos sumos pirminio pripažinimo metu yra įvertinamos įsigijimo savikaina, o finansinėse ataskaitose rodomos atėmus nuvertėjimo nuostolius.
Pinigus sudaro pinigai kasoje ir banko sąskaitose. 
Finansavimo sumos
        Finansavimo sumos apskaitomos vadovaujantis apskaitos principais ir taisyklėmis nustatytais  20-ojo VSAFAS „Finansavimo sumos“. Finansavimo sumos pripažįstamos, kai atitinka šiame VSAFAS nustatytus kriterijus.
        Finansavimo sumos – tai iš valstybės ir savivaldybės biudžetų, Valstybinio socialinio draudimo fondo, Privalomojo sveikatos draudimo fondo, Europos Sąjungos, Lietuvos ir užsienio paramos fondų gauti arba gautini pinigai arba kitas turtas, skirti įstatuose nustatytiems tikslams pasiekti ir funkcijoms atlikti bei vykdomoms programoms įgyvendinti. Finansavimo sumos apima gautus arba gautinus pinigus ir kaip paramą gautą turtą, įskaitant įsigytą už simbolinį atlyginimą.
Finansavimo sumos pagal paskirtį skirstomos į finansavimo sumos nepiniginiam turtui įsigyti ir finansavimo sumos kitoms išlaidoms kompensuoti.
        Gautos (gautinos) ir panaudotos finansavimo sumos arba jų dalis pripažįstamos finansavimo pajamomis tais laikotarpiais, kuriais padaromos su finansavimo sumomis susijusios sąnaudos.
        Gautos ir perduotos kitiems viešojo sektoriaus subjektams finansavimo sumos sąnaudomis nepripažįstamos. Perdavus finansavimo sumas kitiems viešojo sektoriaus subjektams, mažinamos gautos finansavimo sumos,  registruojamos finansavimo sumos (perduotos).
Įsipareigojimai

        Įsipareigojimai apskaitomi remiantis apskaitos principais ir taisyklėmis nustatytais 17 VSAFAS „Finansinis turtas ir finansiniai įsipareigojimai", 18-ajame VSAFAS „Atidėjiniai, neapibrėžtieji įsipareigojimai, neapibrėžtasis turtas ir įvykiai pasibaigus ataskaitiniam laikotarpiui“, 19 VSAFAS „Nuoma, finansinė nuoma (lizingas) ir kitos turto perdavimo sutartys“ ir 24 VSAFAS „Su darbo santykiais susijusios išmokos“.
        Finansiniai įsipareigojimai yra skirstomi į ilgalaikius ir trumpalaikius, atsižvelgiant į numatomą įsipareigojimų įvykdymo laiką. Ilgalaikiams finansiniams įsipareigojimams priskiriama: ilgalaikiai atidėjiniai, ilgalaikės finansinės skolos, kiti ilgalaikiai įsipareigojimai. Trumpalaikiams finansiniams įsipareigojimams priskiriama: ilgalaikių atidėjinių einamų metų dalis, trumpalaikės finansinės paskolos, pervestinos subsidijos ir finansavimo sumos, mokėtinos socialinės išmokos, pervestinos sumos į biudžetus, mokėtinos sumos susijusios su vykdoma veikla, kiti trumpalaikiai finansiniai įsipareigojimai.
        Atidėjiniai pripažįstami ir registruojami apskaitoje tada ir tik tada, kai dėl įvykio praeityje įstaiga turi dabartinę teisinę prievolę  neatšaukiamąjį pasižadėjimą, ir tikėtina, kad jam įvykdyti bus reikalingi ištekliai, o įsipareigojimo suma gali būti patikimai įvertinta. Jei patenkinamos ne visos šios sąlygos, atidėjiniai nėra pripažįstami. Atidėjiniai išeitinėms išmokoms skaičiuojami, kai darbuotojas sulaukia pensinio amžiaus. Atidėjiniai išeitinėms išmokoms registruojami tik tada, kai jų sumos yra reikšmingos. Atidėjiniai turi būti peržiūrimi vieną kartą į metus ataskaitinio laikotarpio paskutinę dieną ir, jei reikia, koreguojami pagal naujus įvykius ir aplinkybes.
         Įstaiga finansinės nuomos (lizingo) sutarčių neturi.

        Atostoginių kaupimai priskiriami su darbo santykiais susijusiems įsipareigojimams. Atostoginių kaupiniai apskaitomi vadovaujantis apskaitos principais, nustatytais 24 VSAFAS „Su darbo santykiais susijusios išmokos“. Tai įsipareigojimas suteikti apmokamas atostogas darbuotojams, kuriomis jie nepasinaudojo ataskaitiniu laikotarpiu. Sukaupta už kasmetines atostogas mokėtina suma registruojama kiekvienų metų paskutinę dieną t. y. gruodžio 31d. Apskaičiavus išmokas už kasmetines atostogas, parengiama nepanaudotų atostogų ataskaita pagal darbuotojus. Remiantis šiuo dokumentu registruojama apskaitoje sukaupta už kasmetines atostogas mokėtina suma. Nuo apskaičiuotos sukauptos mokėtinos už kasmetines atostogas sumos skaičiuojama kauptina įmokų Valstybiniam socialiniam draudimo fondui suma. Tuo atveju kai apskaičiuota didesnė suma negu užregistruoti apskaitoje kaupiniai atostoginiams, sumos skirtumui daromas buhalterinis įrašas, atitinkamai didinant sąnaudas ir įsipareigojimus. Jei suma mažesnė daromas buhalterinis įrašas, atitinkamai mažinant sąnaudas ir įsipareigojimus.
Pajamos

        Pajamos pripažįstamos ir apskaitomos vadovaujantis apskaitos principais ir taisyklėmis nustatytais 10 VSAFAS „Kitos pajamos“ ir 20 VSAFAS „Finansavimo sumos“.
        Pajamų apskaitai taikomas kaupimo principas. Finansavimo pajamos pripažįstamos tuo pačiu laikotarpiu, kai yra patiriamos su šiomis pajamomis susijusios sąnaudos. Finansavimo pajamos apskaitoje grupuojamos pagal finansavimo šaltinius ir panaudotas finansavimo sumas nepiniginiam turtui įsigyti ir kitoms išlaidoms kompensuoti.
        Finansavimo pajamomis nepiniginiam turtui pripažįstama ta finansavimo sumų ilgalaikiam nematerialiajam , materialiajam ir atsargoms įsigyti dalis, kiek per tą  laikotarpį pripažinta sąnaudų, susijusių su tuo turtu t. y. kiek turto nudėvima (amortizuojama), nurašoma į sąnaudas per ataskaitinį laikotarpį. Finansavimo pajamomis kitoms išlaidoms kompensuoti pripažįstama ta finansavimo sumų dalis atitinkanti finansuotinų sąnaudų, kurios buvo padarytos per ataskaitinį laikotarpį suma.
        Pajamos, išskyrus finansavimo pajamas, pripažįstamos , kai tikėtina, kad įstaiga gaus su sandoriu susijusią ekonominę naudą, kai galima patikimai įvertinti pajamų sumą. Pajamos registruojamos apskaitoje ir rodomos finansinėse ataskaitose tą ataskaitinį laikotarpį, kurį yra uždirbamos, t. y. kurį suteikiamos paslaugos, nepriklausomai nuo pinigų  gavimo momento.
Sąnaudos
        Sąnaudos apskaitomos vadovaujantis apskaitos principais ir taisyklėmis nustatytais 11 VSAFAS „Sąnaudos“. Sąnaudos apskaitoje pripažįstamos vadovaujantis kaupimo ir palyginamumo principais tuo ataskaitiniu laikotarpiu, kai uždirbamos su jomis susijusios pajamos, neatsižvelgiant į pinigų išleidimo laiką. Tais atvejais, kai per ataskaitinį laikotarpį padarytų išlaidų neįmanoma tiesiogiai susieti su tam tikrų pajamų uždirbimu ir jos neduos ekonominės naudos ateinančiais ataskaitiniais laikotarpiais, šios išlaidos pripažįstamos sąnaudomis tą patį laikotarpį, kada buvo padarytos.
Sąnaudos pripažįstamos pagal sąskaitas faktūras, mokėjimo žiniaraščius ir kitus finansinės apskaitos dokumentus. Sąnaudos registruojamos 8 klasės sąskaitose pagal sąnaudų grupes.
Sąnaudų dydis įvertinamas sumokėta arba mokėtina pinigų suma.
Turto, nuvertėjimas
        Turto, nuvertėjimas nustatomas ir apskaitomas vadovaujantis apskaitos principais ir taisyklėmis nustatytais 8 VSAFAS „Atsargos“, 17 VSAFAS „Finansinis turtas ir finansiniai įsipareigojimai“ ir 22 VSAFAS „Turto nuvertėjimas“.
        Nuostoliai dėl turto nuvertėjimo apskaitoje pripažįstami pagal nuvertėjimo požymius. Sudarydama finansinių ataskaitų rinkinį, įstaiga nustato, ar yra turto nuvertėjimo požymių. Jeigu yra vidinių ar išorinių nuvertėjimo požymių, nustatoma turto atsiperkamoji vertė ir palyginama su turto balansine verte.
        Nuostoliai dėl turto nuvertėjimo apskaitoje registruojami apskaičiuotų nuostolių suma mažinant turto balansinę vertę ir ta pačia suma registruojant ataskaitinio laikotarpio pagrindinės arba kitos veiklos sąnaudas.
        Turto nuvertėjimas nėra tolygus turto nurašymui. Turtui nuvertėjus, yra mažinama turto vieneto balansinė vertė, tačiau išsaugoma informacija apie turto įsigijimo savikainą, t. y. turto vieneto įsigijimo savikaina apskaitoje lieka tokia pati kaip iki nuvertėjimo nustatymo, o nuvertėjimas registruojamas atskiroje sąskaitoje. Turto nuvertėjimas apskaitoje yra registruojamas ne didesne verte nei turto balansinė vertė.
Informacijos pagal segmentus pateikimas
        Informcija pagal segmentus pateikimo finansinėse ataskaitose reikalavimai nustatyti  25-ajame VSAFAS „Segmentai“. Įstaigos veikla priskiriama Sveikatos apsaugos segmentui.
Apskaitos politikos, apskaitinių įverčių,  keitimas ir klaidų taisymas
        Apskaitos politikos, apskaitinių įverčių keitimo ir klaidų taisymo principai nustatyti 7-ajame VSAFAS „Apskaitos politikos, apskaitinių įverčių keitimas ir klaidų taisymas“. Įstaiga pasirinktą apskaitos politiką taiko nuolat arba gana ilgą laiką tam, kad būtų galima palyginti įvairių ataskaitinių laikotarpių finansines ataskaitas. Tokio palyginimo reikia įstaigos finansinės būklės, veiklos rezultatų, grynojo turto ir pinigų srautų keitimosi tendencijoms nustatyti.

  III. AIŠKINAMOJO RAŠTO PASTABOS
       Aiškinamojo rašto pastabas sudaro tekstinė informacija, kuriomis paaiškinami reikšmingi finansinių ataskaitų straipsniai. Visos aiškinamojo rašto pastabos numeruojamos eilės tvarka. Tas pats aiškinamojo rašto pastabos numeris nurodomas prie finansinių ataskaitų straipsnio, kurį jis paaiškina. 
Ilgalaikis turtas

       1. Informacija apie nematerialaus turto balansinės vertės pagal nematerialiojo turto grupes pasikeitimą per ataskaitinį laikotarpį pateikta pagal 13-ojo VSAFAS 1 priede nustatytą formą (Priedas P3).
        Įstaigoje naudojamas nematerialusis turtas „Programinė įranga ir jos licencijos“. Įsigijimo savikaina ataskaitinio laikotarpio pabaigoje 3376,15 Eur. Nematerialiojo turto likutinė vertė 2025-12-31 dienai buvo 2556,12 Eur. Įstaigoje yra visiškai amortizuoto turto, kurio savikaina 820,03 Eur,  kuris naudojamas veikloje. Per 2025 metus įsigijome iš Šakių rajono savivaldybės patikėjimo teise nematerialaus turto (programinė įranga) už 2556,12 Eur.
        2. Informacija apie ilgalaikio materialiojo turto balansinės vertės pagal materialiojo turto grupes pasikeitimą per ataskaitinį laikotarpį pateikta pagal 12-ojo VSAFAS 1 priede nustatytą formą (Priedas P4-1).
       2.1. Ilgalaikio materialiojo turto likutinė vertė:

       2.1.1.Pastatai – 4005,59 Eur;

       2.1.2. Mašinos ir įrenginiai – 7800,58 Eur;
       2.1.3. Transporto priemonės – 4583,16 Eur;

       2.1.4. Baldai, biuro įranga ir kitas  ilgalaikis materialusis turtas – 9646,14 Eur;
       Materialiojo turto,  kuris yra nenudėvėtas ir naudojamas veikloje įsigijimo savikaina yra 41314,65 Eur. Materialiojo turto, kuris yra visiškai nudėvėtas, tačiau vis dar naudojamas veikloje, įsigijimo savikaina 48776,19 Eur. Ataskaitiniu laikotarpiu ilgalaikiam turtui nuvertėjimo priskaičiuota nebuvo. Ilgalaikio materialiojo, kuris nenaudojamas įstaigos veikloje neturime. Per 2025 metus materialaus turto įsigijome už 900,- Eur.

       Įstaigoje patikėjimo teise valdomo ilgalaikio materialaus turto ataskaitinio laikotarpio paskutinę dieną įsigijimo savikaina yra 25376,55 Eur , likutinė vertė 13221,50  Eur (turtas gautas iš Šakių rajono savivaldybės administracijos).

Trumpalaikis turtas

Atsargos
        3. Informacija apie balansinę atsargų vertę pagal atsargų grupes pateikta pagal 8-ojo VSAFAS 1 priede pateiktą formą (Priedas P8).
        3.1. Įsigyta per ataskaitinį laikotarpį atsargų už 14782,41 Eur:
Pirkta už 10437,72 Eur;

Neatlygintinai gauta atsargų (vakcinos) už 4344,69 Eur.
   3.2. Sunaudota atsargų veikloje už 15589,17 Eur;
       3.3. Paskutinę atskaitinio laikotarpio dieną atsargų savikaina yra 4938,54 Eur, t. sk.:
kuras transportui – 70,96  Eur;

medicinos pagalbos priemonės, kitos medžiagos – 3405,19 Eur;
odontologinės medžiagos – 55,35 Eur;
vakcinos (neatlygintinai gautos atsargos) – 1407,04 Eur.
Įsigytas ūkinis inventorius atiduodamas naudoti, užskaitomas į sąnaudas ir perkeliamas į nebalansinę sąskaitą iki pilno susidėvėjimo. 
Išankstiniai apmokėjimai

       4. Išankstinius  apmokėjimus 136,64 Eur sudaro išankstiniai apmokėjimai tiekėjams – 136,64 Eur už degalus. 
         Informacija apie išankstinius laikotarpius pateikta pagal 6-to VSAFAS 6 priede nustatytą formą (Priedas P9).
Per vienerius metus gautinos sumos

       5. Per vienerius metus gautinos sumos įstaigoje yra gautinos sumos už suteiktas paslaugas – 20372,79 Eur t. y:  iš Kauno TLK gautinos sumos ir kitos gautinos sumos 0,30 Eur.
       5.1. Informacija apie per vienus metus gautinų sumų savikainą ir balansinę vertę pateikta pagal 17-ojo VSAFAS 7 priede pateiktą formą (Priedas P10).

Pinigai ir pinigų ekvivalentai

        6. Įstaigoje pinigai ir pinigų ekvivalentai yra pinigai bankų sąskaitose ir grynieji pinigai kasoje ataskaitinio laikotarpio paskutinę dieną.

        6.1. Informaciją apie pinigus ir pinigų ekvivalentus pateikiame pagal 17-ojo VSAFAS 8 priede pateiktą formą (Priedas P11).

        6.2. Pinigai ir pinigų ekvivalentai ataskaitinio laikotarpio pabaigoje:

Pinigai banko sąskaitose – 101666,98 Eur; 
Pinigai kasoje – 62,59 Eur.
Finansavimo sumos

        7. Informacija apie finansavimo sumas pagal šaltinį, tikslinę paskirtį ir jų pokyčius per ataskaitinį laikotarpį pateikiama 20-ojo VSAFAS 4 priede (aiškinamojo rašto priedas P12), informacija apie finansavimo sumų likučius pateikiama 20-ojo VSAFAS 5 priede  ( priedas P12).

        7.1. Finansavimo sumos įstaigoje grupuojamos:
        7.1.2. Nepiniginiam turtui. Šioje grupėje apskaitomos gautos iš valstybės ar savivaldybės biudžeto, ES finansinės paramos ar kito finansavimo šaltinio finansavimo sumos, iš kurių įsigytas ilgalaikis turtas ar atsargos. Per šį ataskaitinį laikotarpį finansavimo nepiniginiam turtui sumų neturėjome. 
        7.1.3. Kitoms išlaidoms kompensuoti. Šioje grupėje rodomos gautos iš valstybės ar savivaldybės biudžeto, ES finansinės paramos ar kito finansavimo šaltinio finansavimo sumos, skirtos einamosioms išlaidoms dengti.  
        7.2. Per ataskaitinį laikotarpį neatlygintinai gauto turto – 6900,81 Eur, t. sk.: 
        7.2.1. Iš savivaldybės biudžeto – 2556,12 Eur.

        7.2.1. Iš kitų šaltinių – 4344,69 Eur.

        7.4. Finansavimo pajamomis pripažinta:

        7.4.1. Finansavimo pajamos iš valstybės biudžeto – 128,75 Eur (ilgalaikio turto nusidėvėjimas);

        7.4.2. Finansavimo pajamos iš savivaldybių biudžeto – 320,39 Eur (ilgalaikio turto nusidėvėjimas);

        7.4.3. Finansavimo pajamos iš ES, užsienio valstybių ir tarptautinių organizacijų – 1503,73 Eur (ilgalaikio turto nusidėvėjimas);

        7.4.4. Finansavimo pajamos iš kitų šaltinių – 5103,74 Eur;
        7.5. Finansavimo sumų likučiai :
        7.3.1. Iš valstybės biudžeto – ilgalaikio materialiojo turto likutinė vertė – 481,66 Eur;
        7.3.2. Iš savivaldybės biudžeto – ilgalaikio materialiojo turto likutinė  vertė – 7125,72 Eur;       

        7.3.3. Iš Europos sąjungos fondų – ilgalaikio materialiojo turto likutinė vertė – 5614,12 Eur;
        7.3.4. Iš kitų šaltinių: vakcinų likutis 1407,04 Eur.
        8. Informacija apie paramos gavimą ir panaudojimą per ataskaitinį laikotarpį ( priedas P12).
Įsipareigojimai

        9. Pensijų kaupiniai sudaromi, kai įstaigoje dirba darbuotojai, kurie įgijo teisę į visą senatvės pensiją ir pagal DK 56 straipsnį, nutraukiant darbo sutartį, darbdavys privalo išmokėti darbuotojui dviejų jo vidutinio darbo užmokesčio dydžio išeitinę išmoką. Sukauptos išeitinės išmokos apskaitoje užregistruotos metų paskutinę dieną, t. y. gruodžio 31 d. Įstaiga priskaičiavo darbuotojų dviejų mėnesių išeitinę išmoką dėl pensinio amžiaus atidėjinių sumą – 4013,61 Eur. Atidėjiniai priskiriami ilgalaikiams,  nes nežinoma ir negalima pagrįstai tikėtis,  kiek pensinio amžiaus sulaukusių darbuotojų ateinančiais metais pateiks prašymus išeiti iš darbo. (Priedas P15).
        9.1. Trumpalaikes mokėtinas sumas sudaro mokėtinos sumos tiekėjams už prekes ir paslaugas, komunalines ir ryšių paslaugas. Informaciją apie kai kurias mokėtinas sumas pateikiame pagal 17-ojo VSAFAS 12 priede pateiktą formą (Priedas P17). Įsipareigojimai ataskaitinio laikotarpio paskutinę dieną – 20072,42  Eur, iš jų:

        9.1.2. Mokėtinos sumos tiekėjams – 1077,96 Eur;

        9.1.3. Sukauptos mokėtinos sumos (atostoginių kaupiniai) – 18711,46 Eur;
        9.1.4. Kitos sukauptos sąnaudos (žalos mokestis) – 283,-  Eur;
        9.2. Informaciją apie įsipareigojimų dalį nacionaline ir užsienio valiuta pateikiame pagal 17-to VSAFAS 13 priede pateiktą formą (Priedas P24).
Pagrindinės veiklos pajamos

        10. Informaciją apie pagrindinės veiklos kitas pajamas pateikiame pagal 10-ojo VSAFAS 2 priede pateiktą formą (Priedas P21). Pagrindinės veiklos pajamas per ataskaitinį laikotarpį sudarė finansavimo pajamos ir pagrindinės veiklos kitos pajamos.
        Finansavimo pajamas sudaro turto, valdomo patikėjimo teise, sukauptas nusidėvėjimas, naudojant savo veikloje, nurašytos neatlygintinai gautos atsargos.
        11. Pagrindinės veiklos kitos pajamos, t .y. pajamos vykdant pagrindinę veiklą – už suteiktas medicinines paslaugas – 275939,88 Eur: Iš Kauno teritorinės ligonių kasos administruojamo Privalomojo sveikatos draudimo fondo – 256984,84 Eur, kitų VSS, taip pat kitų juridinių ir privačių asmenų – 18955,04 Eur.

Sąnaudos
        12. Informacija apie pagrindinės veiklos ir darbo užmokesčio ir socialinio draudimo sąnaudas pateikta pagal 24-ojo VSAFAS priede pateiktą formą (priedai P2, P22). 
Pagrindinės veiklos sąnaudos grupuojamos:
        12.1. Darbo užmokesčio ir socialinio draudimo sąnaudos, etatų sąraše nurodytiems darbuotojams sudarė 237045,62 Eur, nurodyta pagrindinės veiklos sąnaudų pastabose ( Priedas P22).
        12.2. Ilgalaikio turto nusidėvėjimo ir amortizacijos sąnaudos, kurios per ataskaitinį laikotarpį sudarė 4150,11 Eur;
        12.3. Komunalinių paslaugų ir ryšių sąnaudos ataskaitiniais metais – 4927,87 Eur;

        12.4. Transporto sąnaudos (kuras, tepalai, automobilių atsarginės dalys, automobilių remontas ir t. t.) įstaigoje sudaro 706,02 Eur;
        12.5. Kvalifikacijos kėlimo (darbuotojų profesinės kvalifikacijos kėlimo, žinių tobulinimo) sąnaudos – 1106,00 Eur;
        12.6. Sunaudotų ir parduotų atsargų, t. y. atiduoto naudoti ūkinio inventoriaus, medžiagų, vakcinų, vaistų, medicinos  priemonių, dezinfekcinių priemonių, savikaina sudaro 15924,32 Eur;

        12.7. Kitų paslaugų sąnaudos (banko paslaugos, draudimo paslaugos, laboratorinių tyrimų paslaugos, gaisrinės signalizacijos priežiūros ir apsaugos paslaugos, kilimėlių keitimas, profilaktinės ir buhalterinės programos priežiūra ir kitos paslaugos sudaro 16662,25  Eur;
        12.8. Kitos (žalos mokestis) – 283,-  Eur. 

Visos įstaigos pagrindinės veiklos sąnaudos priskiriamos sveikatos apsaugos segmentui. Informaciją pagal veiklos segmentus pateikiame pagal 25-ojo VSAFAS „Segmentai“ (Priedas P2).
Pinigų srautai

        13. Pinigų srautų ataskaitoje nurodomi duomenys apie įstaigos ataskaitinio laikotarpio pinigų ir pinigų ekvivalentų įplaukas ir išmokas. Netiesioginių pinigų srautų ataskaitiniu laikotarpiu įstaigoje registruota nebuvo.
Sandoriai užsienio valiuta

       14. Sandorių užsienio valiuta per ataskaitinį laikotarpį įstaigos apskaitoje registruota nebuvo.
Turto nuvertėjimas

       15. Turto nuvertėjimo per ataskaitinį laikotarpį įstaigoje nenustatyta.
Neapibrėžtieji įsipareigojimai ir neapibrėžtas turtas

       16. Įstaiga ataskaitinio laikotarpio pabaigoje neapibrėžtųjų įsipareigojimų ir neapibrėžto turto neturėjo.
Poataskaitiniai įvykiai

       17. Poataskaitinių įvykių įstaigos finansinėje veikloje iki finansinių ataskaitų sudarymo dienos registruota nebuvo.
Apskaitos politikos, apskaitinių įverčių keitimas ir klaidų taisymas
       18. Įstaigoje ataskaitinį laikotarpį apskaitos politikos, apskaitinių įverčių keitimo ir klaidų taisymo nebuvo. 
Grynasis turtas
       19. Informacija apie grynąjį turtą pateikta grynojo turto pokyčių ataskaitoje pagal 4 VSAFAS 4 priede nustatytus reikalavimus. Per 2025 m. dalininkų kapitalo dydis nesikeitė. Vienintelis įstaigos dalininkas yra Šakių rajono savivaldybė. Dalininko kapitalas gruodžio 31d. sudaro 2239,34 Eur.
       20.1. Sukauptas perviršis – 114815,52 Eur;

       20.2. 2025 m. veiklos rezultatas (perviršis) – 2191,30 Eur;

       20.3. Ankstesnių metų perviršis – 112624,22 Eur.
PRIDEDAMA:
1. Priedas P2 „Ataskaitinio laikotarpio informacija pagal veiklos segmentus“, 1 lapas.

2. Praėjusio ataskaitinio laikotarpio informacija pagal veiklos segmentus“, 1 lapas.

3. Priedas P3 „Nematerialiojo turto balansinės vertės pasikeitimas per ataskaitinį laikotarpį“, 2 lapai.

4. Nematerialiojo turto grupėms taikomi  amortizacijos normatyvai nuo mažiausio iki didžiausio, 1 lapas.

5. Priedas P4-1 „Ilgalaikio materialiojo turto balansinės vertės pasikeitimas per ataskaitinį laikotarpį“, 2 lapai.

6. Ilgalaikio materialiojo turto grupėms taikomi nusidėvėjimo normatyvai nuo mažiausio iki didžiausio, 1 lapas.

7. Priedas P8 „Atsargų vertės pasikeitimas per ataskaitinį laikotarpį“ , 1 lapas.
8. Priedas P9 „Informacija apie išankstinius apmokėjimus“, 1 lapas.
9. Priedas P10 „Informacija apie per vienerius metus gautinas sumos“, 1 lapas.
10. Priedas P11 „Informacija apie pinigus  ir pinigų ekvivalentus“, 1 lapas
11. Priedas P12 „Finansavimo sumos pagal šaltinį, tikslinę paskirtį ir jų pokyčiai per ataskaitinį            laikotarpį“, 2 lapai

12. Finansavimo sumų likučiai, 1 lapas.
13. Priedas P12 „Informacija apie paramos panaudojimą per ataskaitinį laikotarpį“, 1 lapas.
14. Priedas P15 „Atidėjiniai pagal jų paskirtį“, 2 lapai
15. Atidėjiniai pagal jų panaudojimo laiką, 1 lapas.

16. Priedas P17 „Informacija apie kai kurias trumpalaikes mokėtinas sumas“,1 lapas.
17. Priedas P21 „Pagrindinės veiklos kitų pajamų pateikimas žemesniojo ir aukštesniojo lygių viešojo sektoriaus subjekto finansinių ataskaitų aiškinamajame rašte“,1 lapas. 
18. Priedas P22 „Informacijos apie kitas pagrindinės veiklos sąnaudas pagal pobūdį pateikimas    žemesnio lygio finansinių ataskaitų aiškinamajame rašte“ 1 lapas.
19.  Priedas P22 „Informacijos apie darbo užmokesčio ir socialinio draudimo sąnaudas aiškinamajame rašte“ 1 lapas.

20. Priedas P24 „Informacija apie įsipareigojimų dalį (įskaitant finansinės nuomos (lizingo) įsipareigojimus) eurais ir užsienio valiutomis“ , 1 lapas.

          Direktorė                                                                                                           Aida Baziliauskienė
Buhalterė                                                                                                           Teresė Žemaitienė
